
# Татарстан башкаласына ике көнлек визит белән Беларусь Республикасы делегациясе килде. Делегацияне Беларусь Республикасы Премьер-министры Сергей Сидорский җитәкли.

*14.05.2010*Бүген Татарстан Республикасы башкаласына ике көнлек визит белән Беларусь Республикасының рәсми делегациясе килде. Көндезге сәгать 12дә Беларусь Республикасы Премьер-министры Сергей Сидорский җитәкчелегендәге рәсми делегация әгъзалары белән очкыч "Казан" халыкара һава аланына килеп төште.


Делегацияне Татарстан Республикасы Президенты Рөстәм Миңнеханов, ТР вице-премьеры - ТР авыл хуҗалыгы һәм азык-төлек министры Марат Әхмәтов, ТР вице-премьеры - ТР мәгълүматлаштыру һәм элемтә министры Николай Никифоров, ТР буенча РФ эчке эшләр министры Әсгать Сәфәров, ТР сәнәгать һәм сәүдә министры Равил Зарипов, ТР транспорт һәм юл хуҗалыгы министры Ленар Сафин, Татарстанның бизнес-җәмгыять вәкилләре, шулай ук, белорусларның Казан иҗтимагый оешмасы рәисе Сергей Маруденко каршы алды.


Делегация "Универсиада-2013 Авылы"ның төзелеш мәйданчыгын, Казан теннис академиясен, IT-паркны карарга җыена.


Шулай ук, Дан мемориалы Колоннадасының Мәңгелек утына чәчәкләр салу каралган.


Кич Беларусь Республикасы Премьер-министры Сергей Сидорскийның Татарстан Президенты Рөстәм Миңнеханов белән очрашуы көтелә.

*ТР Президенты матбугат хезмәте.*
Дәүләт хакимияте һәм җирле үзидарә органнарының бердәм "Рәсми Татарстан" порталы